SS Antilla

SS Antilla of ES Antilla (conoci como “barco di spirito” of "barco fantasma" di Aruba) tabata un barco di carga di e compania Hamburg-America Line (HAPAG), cu a ser construi na 1939 specificamente pa e ruta di comercio entre Alemania y e region di Caribe. E barco a haña su nomber di un municipio den e provinsia di Holguín, na e parti oost di Cuba.  

Desde inicio di Segundo Guera Mundial, Antilla tabata ancra den e awanan rond di Aruba, caminda el a zink dia 10 di mei 1940 dilanti costa di Malmok. Antilla ta e naufragio mas grande di Aruba y un di mas grandi den region di Caribe.The ship graveyard of Aruba, klm.nl Awendia su restonan ta un sitio popular pa buceo y snorkel. 

 Historia 
Antilla tabata midi 121,4 m di largura; 17,0 m di hanchura; 6,0 m di profundidad y tabatin un tonelada di 4363 GRT (Gross Registered Tonnage). E abreviacion "ES" tabata pa “Elektro Schiff ”, pasobra e tabata tin transmision turboelectrico (dos boiler conecta na un motor electrico) cu tabata dun’e un velocidad di 15 nudo/25km pa ora. Banda di tabata un barco di carga, e tabata tin shete localidad abordo cu por a acomoda diesdos pasahero. El a wordo poni den servicio dia 15 di juli 1939 cu un tripulacion di 36 persona, incluso e capitan Ferdinand Schmidt. Dia 1 di september 1939, dia cu Alemania Nazi a invadi Polonia, Antilla a descarga e 3000 ton di asufre den haf di San Nicolas y a haya permiso/ordo pa ancra pabou di e costa di Malmok. Antilla y algun otro barco aleman tabata wordo monitorea door di e submarino Hulandes HMS O14 y pafo di awanan teritorial di e islanan Hulandes, barconan di guera Britanico y Frances tabata blokia e pasada di tur barco Aleman.

Dia 10 di mei 1940, mesun dia di e invasion nazi di Hulanda, autoridadnan colonial di Colonia Corsou a ordena pa tur barconan enemigo wordo confisca of controla. E capitan y tripulantenan di Antilla, pa evita cu e barco ta cay den man di Reino Hulandes, a decidi kima e barco, cu finalmente a zink banda di Malmok.

Despues di e zinkmentu, e tripulantenan di Antilla a wordo deteni. Aruba y Corsou tabata puntonan strategico pa e suministracion di petroleo durante e guera, y e presencia di stranhero enemigo tabata mira como un riesgo potencial. Un 220 marinero di nacionalidad aleman, incluyendo e 35 tripulante di Antilla, a wordo interna den un campamento di internamento na Boneiro. Dia 5 di juli 1940 tur 220 detenido a wordo embarca riba un boto di banana Britanico, Jamaica Producer y hiba Jamaica, caminda nan a keda interna te fin di e guera.

 E naufragio 
E restonan di Antilla ta situa aproximadamente 700 meter for di costa nortwest di Aruba, na un profundidad di mas o menos diesocho meter. Pa hopi aña, partinan di e structura di e barco tabata sali for di awa, pero na 1953 un tormenta grandi a kibra e barco den dos. E parti meymey a keda destrui completamente, mientras cu e partinan patras y dilanti a keda mas òf ménos conserva. Dia 23 di september 1955, horcan Janet, e horcan mas fuerte di siglo biniti, a pasa panort di Aruba cu lama masha bruto. E olanan halto a hala e naufragio di Antilla mas for di costa, kibrando e restonan mas aun.Vivienno Frank sr., Antilla; E atraccion turistico, Bon Dia Aruba (21 di juni 2025) For di e momento ey, e naufragio a haña su "graf permanente", y Antilla a bira un atraccion turistico na Aruba, popular entre practicante di buceo y snorkel.

Den transcurso di tempo, un cantidad grandi di organismo a colonisa e restonan di e naufragio, manera formacionnan di coral y spons di tubo, cu ta atrae kreft,, tortuga di laman caret y hopi especie di pisca y otro bida marino. 

 Mira tambe 
 Internamentu den Karibe Hulandes (1940-1947)

 Link externo 
 The history of Aruba shipwrecks 1939-2000: Antilla to Star Gerren

 Literatura 
 Adolf (Dufi) Kock, The story of the German freighter E.S. Antilla (2012), Aruba

Category:Boto
Category:Aruba